TUT-bestuur: ‘Geen ander keuse as om kampusse te sluit’TUT Soshanguve-kampus “In 2014 is 19 motors aan die brand gesteek in soortgelyke betogings. Verlede jaar en die vorige jaar is van ons geboue aan die brand gesteek. Ons moet die risiko hanteer om ons eiendom en lewens te beskerm. Op enige gegewe oomblik kan ŉ student of een van ons personeellede sterf weens ŉ petrolbom of brandstigting,” het Van Staden gesê. Maroela Media het vroeër berig TUT het Maandag sy twee Soshanguve-kampusse met onmiddellike effek gesluit, nadat onluste, ondanks ŉ hofbevel, steeds op die kampusse gewoed het. Koshuisstudente moes hul kamers ontruim en studente is meegedeel die kampusse sal eers weer op 5 April 2016 heropen. Volgens Van Staden was die totale sluiting van die kampusse die enigste manier om studente, personeellede en geboue te beskerm. “Ons sal opmaak vir die feit dat ons ŉ maand se akademiese bedrywighede misloop, deur die Junie-vakansie af te stel. Ons het met studente en personeel hieroor ooreengekom.” Hy het gesê die universiteit besef eksterne politiese kwessies en individue kaap studente se uitdagings om hul eie agendas te bevorder. “Sommige van die betogers eis ons moet studente aanvaar wat nie aan die akademiese vereistes van die universiteit voldoen nie. Ons kan nie mense aanvaar wat akademies uitgesluit word weens ŉ tekort aan prestasie nie. Daar is beperkte spasie by die universiteit,” het hy gesê. Van Staden het ook beklemtoon die huidige adjunk-president van TUT-studenteraad, [Sthembiso Shandu], is nie ŉ ingeskrewe student by die universiteit nie. Prof. Stanley Mukhola, adjunk-visekanselier, het bygevoeg Shandu lei die TUT-studente om die bos. “Hy het ŉ diploma in joernalistiek voltooi en wil nou oorskuif na openbare bestuur. Die twee kursusse is nie versoenbaar nie. Daar is geen manier wat jy van ŉ diploma in joernalistiek na ŉ BTech in openbare bestuur kan skuif nie,” het Mukhola gesê. “Nou beweer die jong man hy is by die TUT geregistreer, maar ek wil benadruk hy is nie ŉ student by die TUT nie. Hy het niks om te verloor nie. Hy kan net aanhou om mense om die bos te lei asof hy ŉ student is.” Shandu het Dinsdag aan verslaggewers by die Soshanguve Suid-kampus gesê die meeste studente weier om die kampus te verlaat. “Ons visekanselier moet weet hy kan nie die universiteit met geweld kalmeer nie. Hierdie is nie sy snoepwinkel nie, maar ŉ nasionale bate. Die besluit gaan die beeld van die universiteit vernietig,” het hy gesê.